Гістарычныя даследаванні даюць магчымасць асэнсаваць і пераасэнсаваць нацыянальны вопыт гаспадарання, назапашаны амаль за тысячагадовы перыяд беларускай гісторыі. Несумненна, што дасавецкія традыцыі прадпрымальніцтва Беларусі актуальныя і ў новых канкрэтна-гістарычных умовах пераходу да рынкавых адносінаў. Яны дапамогуць адказаць на шэраг дыскусійных пытанняў, якія хвалююць сёння наша грамадства. Аналіз сацыяльна-эканамічных працэсаў мінулых стагоддзяў і гістарычныя факты, сабраныя і сістэматызаваныя на аснове сучаснай навуковай метадалогіі, дазволяць знайсці правільныя адказы на такія пытанні, як роля дзяржавы ў рэгуляванні прадпрымальніцкай дзейнасці, уплыў нацыянальнага менталітэту на гаспадарчыя працэсы, пошук аптымальных шляхоў развіцця народнай гаспадаркі і месца прадпрымальнікаў у эканамічным жыцці Беларусі.